Լորեմ իպսում

Լորեմ Իպսում (լատ.՝ Lorem ipsum), պայմանական, իմաստ չարտահայտող տեքստ, որը տեղադրվում է կայքի էջի մակետում՝ հետագա տեղադրվելիք տեքստի փոխարեն։


== Ի՞նչ է Լորեմ Իպսումը ==
Լորեմ Իպսումը տպագրության և տպագրական արդյունաբերության համար նախատեսված մոդելային տեքստ է։ Սկսած 1500-ականներից՝ Լորեմ Իպսումը հանդիսացել է տպագրական արդյունաբերության ստանդարտ մոդելային տեքստ, ինչը մի անհայտ տպագրիչի կողմից տարբեր տառատեսակների օրինակների գիրք ստեղծելու ջանքերի արդյունք է։ Այս տեքստը ոչ միայն կարողացել է գոյատևել հինգ դարաշրջան, այլև ներառվել է էլեկտրոնային տպագրության մեջ՝ մնալով էապես անփոփոխ։ Այն հայտնի է դարձել 1960-ականներին Lorem Ipsum բովանդակող Letraset էջերի թողարկման արդյունքում, իսկ ավելի ուշ համակարգչային տպագրության այնպիսի ծրագրերի թողարկման հետևանքով, ինչպիսին է Aldus PageMaker-ը, որը ներառում է Լորեմ Իպսումի տարատեսակներ։


== Ի՞նչ ծագում ունի այն ==
Հակառակ ընդհանուր պատկերացմանը՝ Լորեմ Իպսումը այդքան էլ պատահական հավաքված տեքստ չէ։ Այս տեքստի արմատները հասնում են մ.թ.ա. 45 թ. դասական լատինական գրականություն. այն 2000 տարեկան է։ Ռիչարդ ՄքՔլինտոքը՝ Վիրջինիայի Համպդեն-Սիդնեյ քոլեջում լատիներենի մի դասախոս՝ ուսումնասիրելով Lorem Ipsum տեքստի ամենատարօրինակ բառերից մեկը՝ «consectetur»-ը, և այն որոնելով դասական գրականության մեջ՝ բացահայտեց դրա իսկական աղբյուրը։ Լորեմ Իպսումը ամրագրված է մ.թ.ա 45 թ. Ցիցերոնի «Չարի և բարու ծայրահեղությունների մասին» ("de Finibus Bonorum et Malorum") ստեղծագործության 1.10.32 և 1.10.33 բաժիններում։ Այս գիրքը Վերածննդի ժամանակաշրջանում էթիկայի տեսության հայտնի աշխատություն է եղել։ Լորեմ Իպսումի առաջին տողը՝ "Lorem ipsum dolor sit amet..", 1.10.32 բաժնից է։


== Ինչո՞ւ ենք այն օգտագործում ==
Հայտնի է, որ ընթերցողը, կարդալով հասկանալի տեքստ, չի կարողանա կենտրոնանալ տեքստի ձևավորման վրա։ Լորեմ Իպսում օգտագործելը բացատրվում է նրանով, որ այն բաշխում է բառերը քիչ թե շատ իրականի նման, ի տարբերություն «բովանդակություն - բովանդակություն» սովորական կրկնության, ինչը ընթերցողի համար հասկանալի է։ Շատ համակարգչային տպագրական ծրագրեր և ինտերնետային էջերի խմբագրիչներ այն օգտագործում են որպես իրենց ստանդարտ տեքստային մոդել, և հետևապես, ինտերնետում «Lorem Ipsum»-ի որոնման արդյունքում կարելի է հայտնաբերել էջեր, որոնք դեռ նոր են կերտվում։ Ժամանակի ընթացքում ձևավորվել են Լորեմ Իպսումի տարբեր տարբերակներ՝ երբեմն ներառելով պատահական տեքստեր, երբեմն էլ հատուկ իմաստ՝ հումոր և նմանատիպ բովանդակություն։


== Որտեղի՞ց վերցնել նման տեքստ ==
Կան Լորեմ Իպսումի շատ տարբերակներ, սակայն շատերը աղավաղվել են տարաբնույթ, երբեմն նույնիսկ լատիներենից շատ հեռու և անհավանական բառերի և հումորի ավելացման արդյունքում։ Եթե ուզում եք օգտագործել Լորեմ Իպսում, ապա երևի չեք ցանկանա, որ այն պարունակի ինչ-որ թաքնված հումոր տեքստի միջնամասում։ Ինտերնետում բոլոր Լորեմ Իպսում արտադրիչները հակված են կրկնել նույն տեքստը մինչև ցանկալի ծավալի լրացումը։ Լորեմ Իպսում օգտագործում է լատիներենի շուրջ 200 բառ՝ դրանք համադրելով նախադասության հնարավոր շարադասությունների հետ, որպեսզի արտադրի ճշմարիտ Լորեմ Իպսում։ Արտադրված Լորեմ Իպսումը, արդյունքում չունի կրկնություններ, հումորային բովանդակություն կամ այլ անիրական բառեր։


== Լորեմ Իպսումի ստանդարտ տեքստի մի հատված ==
Հետաքրքրվողների համար ոտորև ներկայացված է 1500-ականներից ի վեր օգտագործվող Լորեմ Իպսումի ստանդարտ տեքստի մի հատված։ Ցիցերոնի «de Finibus Bonorum et Malorum» աշխատության 1.10.32 և 1.10.33 բաժինները ներկայացված են հենց բնօրինակ տեսքով՝ զուգորդված 1914 թ. Հ. Րաքհամի անգլերեն թարգմանությամբ։


== Ծանոթագրություններ ==